b"\n_START_ARTICLE_\nKalvehavebanen\n_START_PARAGRAPH_\nKalvehavebanen (KB) var en dansk privatbane mellem Vordingborg og Kalvehave (1897\xe2\x80\x931959). Den udgik oprindeligt fra Vordingborgs f\xc3\xb8rste station Masnedsund og hed derfor i de f\xc3\xb8rste \xc3\xa5r Masnedsund-Kallehave Banen (MKB).\n_START_SECTION_\nHistorie\n_START_PARAGRAPH_\nDa Sydbanen var anlagt l\xc3\xa6ngere mod vest mellem N\xc3\xa6stved og Vordingborg og tanken om at forl\xc3\xa6nge \xc3\x98stsj\xc3\xa6llandske Jernbane fra Faxe til Pr\xc3\xa6st\xc3\xb8 og Kalvehave ikke var blevet til noget, stod det klart, at Kalvehave og M\xc3\xb8n ikke ville f\xc3\xa5 jernbaneforbindelse fra nord. S\xc3\xa5 i 1890'erne voksede \xc3\xb8nsket om en forbindelse med Vordingborg. Banen fra Kalvehave over Skovhuse til Vordingborg og Masnedsund var med i den store jernbanelov fra 1894._NEWLINE_Ved \xc3\xa5bningen af Storstr\xc3\xb8msbroen og den nye Masnedsundbro i 1937 blev den ny Vordingborg Station taget i brug, og Masnedsund Station mistede sin betydning, men KB k\xc3\xb8rte stadig via den til den ny station, hvilket var besv\xc3\xa6rligt, fordi man skulle skifte retning (rebroussere). 28. maj 1948 blev der indviet et nyt spor uden om byen mellem den ny Vordingborg Station og Slotsstationen. Banearealerne mellem Masnedsund og Slotsstationen blev solgt.\n_START_SECTION_\nBevarede stationsbygninger\n_START_PARAGRAPH_\nVordingborg Slotsstation blev revet ned ret hurtigt efter nedl\xc3\xa6ggelsen af banen. Stensved Station blev senere nedrevet for at give plads til et butikstorv.\n_START_SECTION_\nDriften\n_START_PARAGRAPH_\nEn v\xc3\xa6sentlig del af banens godstrafik var transit til M\xc3\xb8n. Sukkerroer var et stort aktiv for banen, men svigtede i dens sidste \xc3\xa5r. Banen havde overskud frem til 1919, dereft\xc3\xabr underskud i 1920'erne og 1930'erne, igen overskud fra Bes\xc3\xa6ttelsen til 1953, hvorefter der kom voksende underskud. I 1950-51 dr\xc3\xb8ftede man, om man ved at forl\xc3\xa6nge N\xc3\xa6stved-Pr\xc3\xa6st\xc3\xb8-Mern Banen 4-5 km til Langeb\xc3\xa6k kunne redde i hvert fald den \xc3\xb8stlige del af KB og forbindelsen med M\xc3\xb8n.\n_START_SECTION_\nStr\xc3\xa6kninger hvor banetrac\xc3\xa9et er bevaret\n_START_PARAGRAPH_\nAf banens trac\xc3\xa9 p\xc3\xa5 21 km er 5\xc2\xbd km bevaret. Ved nedl\xc3\xa6ggelsen af banen i 1959 besluttede Vordingborg Byr\xc3\xa5d at bevare de 4 km mellem Vordingborg og Bakkeb\xc3\xb8lle, som nu udg\xc3\xb8r Bakkeb\xc3\xb8llestien."